Jokaisella seminaarilla on se oma juttunsa. Dublinissa pidettävä Masterclass Digital and Social Marketing –tapahtuma antaa workshoppien ja luentojen lisäksi mahdollisuuden käydä tutustumassa tunnettujen sosiaalisten platformien pääkallopaikoille.
Irlannin pääkaupunkiin ovatkin sijoittuneet monien teknologiayritysten pääkonttorit. Alun perin matala yritysverotus ja IDA:n tuki, mutta nyt myös suuri määrä nuoria, lahjakkaita ihmisiä ovat pitäneet bisneksen Dublinissa.
LinkedIn keskittyi esityksessään sisältömarkkinointiin ja platformin mahdollistamiin B2B-työkaluihin.
LinkedIn onkin julkaissut uusia ominaisuuksia, joista on hyötyä nimenomaan sisältömarkkinoinnissa. Uusista tuotteistuksista kiinnostavimpia olivat sponsoroidut päivitykset ja –sähköpostit sekä Influencers- ja Showcase-sivustot. Näihin kannattaa tutustua ajan kanssa.
Twitter on kehittynyt mikroblogista sosiaaliseksi verkostoksi ja edelleen informaatioalustaksi. Evoluution myötä Twitterissä käytävät keskustelut ja yhteydet ovat entistä henkilökohtaisempia.
Twitter ei julistanut puheessaan median ylivaltaa, vaan painotti sen sitouttavaa asemaa muun muassa television rinnalla. Globaalien tilastojen mukaan 95 prosenttia televisio-ohjelmia koskevasta sosiaalisista keskusteluista käydään twitterissä ja 50 prosenttia älypuhelimen omistavista käyttää alustaa katsoessaan televisiota.
Vahvana penetraation merkkinä voidaan meillä Suomessa pitää Twitter-keskustelun ja -ohjeiden leviämistä iltapäivä- ja naistenlehtien sivulle ja niin sanottujen Twitter-julkkisten syntymistä.
Bisneksen näkökulmasta kiinnostavia Twitter-tuoteuutuuksia on muun muassa TV Ad Targeting, jossa twiitti voidaan kohdentaa televisio-ohjelman mukaisesti promotoituna twiittinä tai trendinä, joilloin brändin on mahdollisuus näkyä nousevissa sisällöissä.
Twitterin targetointimahdollisuudet ovat laajat. Kohdentaa voidaan muun muassa sijainnin, kiinnostuksen kohteen, päätelaitteen, avainsanojen, TV-ohjelman tai seuraajien mukaan. Milloin nämä uudet ominaisuudet saapuvat Suomen jäi toki avoimeksi.
Facebook oli isännöitsijöistä henkilökohtaisin. Olimme heidän tuoreen toimistonsa ensimmäinen ulkoinen vierailijaryhmä ja joukko dynaamisia facebooklaisia oli vastaanottamassa meitä ja vastaamassa kysymyksiimme.
Sisääntuloaulan näkyvimmällä paikalla muistutettiin yrityksen arvoista. Vahvimpana näistä mieleeni jäi muitakin teknologiayrityksiä yhdistävä ajattelu rankkaan epäonnistumiseen kehottamisesta, nopeasti toimimisesta sekä muistutus siitä, että ihmiset tulevat ennen teknologiaa. Näissä asioissa yhdistyy monen menestyjän ajattelu.
Viimeksi mainittu korostui Facebookin järjestämällä kierroksella, jossa pääsimme tutustumaan päämajan kuudennessa kerroksessa sijaitsevaan showroomiin. Tilaan oli asetettu esille pienyrityksiä ja ihmisiä tarinoiden takana. Kaikki jollakin tapaa henkilökohtaisia. Facebook korosti toimella omaa sitoutumistaan näiden yrittäjien liiketoiminnan kasvattamista kohtaan.
Kaikissa seminaaripuheissa korostui ylitse muiden "mobile first" –ajattelu, vahva kohderyhmäymmärrys ja kiinnostavan, kohderyhmää puhuttelevan sisällön merkitys. Siinä vuoden 2014 osaamishaaste meille kaikille.
Alkuperäinen kirjoitus julkaistiin marmai.fi:ssä 24.01.2014: http://www.marmai.fi/blogit/vierasblogi/irlannin+oppi+mobile+rules/a2228189